Oscar Isaac

Óscar Isaac Hernández Estrada (sündinud 9. märtsil 1979 Guatemalas) on USA näitleja. Isaac on tuntud oma mitmekülgsuse poolest, sh on ta kaasa aidanud muudatustele Hollywoodis latiinode kujutamisel. Ajakiri Vanity Fair valis Isaaci 2017. aastal oma põlvkonna parimaks näitlejaks ja New York Times valis ta 2020. aastal 21. sajandi 25 parima näitleja hulka. Ta on pälvinud Kuldgloobuse auhinna ja Primetime Emmy auhinna nominatsiooni. 2016. aastal kuulus ta ajakirja Time koostatud maailma 100 mõjukaima inimese nimekirja.

Guatemalas sündinud Isaac kolis koos perega imikueas USA-sse. Teismelisena liitus ta punkbändiga, mängis näitemängudes ja tegi oma filmidebüüdi väikeses rollis. Juilliard Schooli vilistlane Isaac tegi suure osa oma 2000. aastate filmirollidest kõrvalosatäitjana. Tema esimene suur roll oli Josephi roll piiblidraamas "Sünnilugu" (2006) ning ta võitis Austraalia filmis "Balibo" (2009) José Ramos Horta kehastamise eest AACTA parima meeskõrvalosatäitja auhinna. Pärast tunnustuse pälvimist filmide "Robin Hood" (2010) ja "Drive" (2011) kõrvalosa mängimise eest saavutas Isaac läbimurde lauljarolliga muusikalises draamas "Lleywn Davise ballaad" (2013), mis tõi talle Kuldgloobuse nominatsiooni.

Isaaci karjäär jätkus peaosadega krimidraamas "Vägivaldseim aasta" (2014), põnevusfilmis "Ex Machina" (2015) ja superkangelaste filmis "X-Mehed: Apokalüpsis" (2016). Temast sai ülemaailmne staar Poe Dameroni rolliga "Tähesõdade" triloogias (2015–2019). Isaac on mänginud ajaloolises draamas "Lõplik lahendus" (2018), ulmefilmides "Häving" (2018) ja "Düün" (2021) ning krimidraamas "Kaardimängur" (2021). Televisioonis oli ta peaosas kolmes minisarjas: "Näita mulle kangelast" (2015), mille eest ta võitis Kuldgloobuse auhinna, "Stseenid ühest abielust" (2021) ja Marveli Kinouniversumi (MCU) "Moon Knight" (2022). Tema lavatööde hulka kuuluvad nimirollid lavastustes "Romeo ja Julia" (2007) ning "Hamlet" (2017).

Varajane elu 
Óscar Isaac Hernández Estrada sündis 9. märtsil 1979 Guatemala linnas Guatemalas. Tal on guatemalalasest ema María Eugenia Estrada Nicollele ja kuubalasest isa Óscar Gonzalo Hernández-Canole, kes on kopsuarst. Tal on vanem õde, kliimateadlane Nicole, ja noorem vend, ajakirjanik Mike. Kui Isaac oli viiekuune, immigreerus ta perekond USA-sse ja nad kolisid sageli mööda riiki, elades Baltimore'is, New Orleansis ja Miamis, kuhu nad lõpuks püsivalt elama asusid. Isaac sai USA kodakondsuse 2006. aastal. Tal on vanaisa poolt juured Prantsusmaal ning ta kirjeldab end kui "paljude asjade suurt segu". Isaac räägib inglise ja hispaania keelt.

Religioosses majapidamises üles kasvanud Isaac oli mässumeelne laps ja talle meeldis koolis probleeme tekitada. "Ma panin jõusaalis tulekustuti käima, rikkusin seinamaali, igast lolli asju," meenutas ta 2015. aasta intervjuus. Ühel hetkel pidi õpetaja tema laua ja ülejäänud klassi papitükiga eraldama. Isaac visati lõpuks koolist välja. 1992. aastal hävitas orkaan Andrew tema perekonnakodu Miamis. Umbes sel ajal tema vanemad lahutasid ja ta kolis koos emaga Palm Beachi, kus õppis avalikus keskkoolis. Isaacile meeldis tema uus kool ja ta osales poistebändis. Ta õppis muusikat, mängis kitarri ja jätkas kodufilmide tegemist, inspireerituna Quentin Tarantino loomingust: "märulifilmid, kus on palju verd ja autosid". Isaac veetis oma muusikuaastad nn sirgjoonelist elustiili järgides.

Kuna Isaac polnud oma karjäärivalikus kindel, kaalus ta ühel hetkel merejalaväeteenistusse astumist. Tema isa ei kiitnud seda alguses heaks, kuid Isaac lasi värbajatel teda veenda. Eksami sooritanud, ütles Isaac, et soovib tegeleda sõjalise reservi lahingufotograafiaga, mida talle ei pakutud. Selle asemel õppis ta Miami Dade'i kolledžis etenduskunsti ning jätkas näidendites näitlemist. Näitlemisega seotud tööreisil New Yorki pääses ta edukalt Juilliardi kooli õppima. Seal õppides osales ta"Macbethi" lavastuses ja töötas filmiga "Palju kära raha pärast" (2002). Isaac lõpetas Juilliardi 2005. aastal.

Isiklikku 
Isaac on oma kuulsuse suhtes ükskõikne. Ta on jäänud oma perega lähedaseks. New York Daily Newsi raporti kohaselt kihlus ta 2007. aastal Maria Mirandaga. Isaac abiellus 2017. aastal Taani filmirežissööri Elvira Lindiga, kellega kohtus 2012. aastal. Neil on kaks poega: Eugene (sündinud 2017) ja Mads (sündinud 2019). Ta elab Brooklynis Williamsburgis.

Viited 

Ameerika Ühendriikide filminäitlejad
Ameerika Ühendriikide filmiprodutsendid
Sündinud 1979